DA Den Europæiske Unions Tidende C 381/64

Personalerettens dom (Første Afdeling) af 6. oktober 2015 — CH mod Parlamentet

(Sag F-132/14) (1)

((Personalesag - akkrediterede parlamentariske assistenter - artikel 266 TEUF - foranstaltninger til opfyldelse af en annullationsdom afsagt af Personaleretten - annullation af en afgørelse om afskedigelse - annullation af en afgørelse om afslag på en ansøgning om bistand i henhold til vedtægtens artikel 24 - omfanget af bistandspligten i forbindelse med et foreløbigt bevis for, at der foreligger psykisk chikane - ansættelsesmyndighedens pligt til at indlede en administrativ undersøgelse - tjenestemandens eller den øvrige ansattes mulighed for at anlægge en national retssag - det rådgivende udvalg vedrørende chikane og forebyggelse af chikane på arbejdspladsen, som behandler klager fra akkrediterede parlamentariske assistenter over parlamentsmedlemmer - rolle og beføjelser - økonomisk og ikke-økonomisk tab))

(2015/C 381/90)

Processprog: fransk

Parter

Sagsøger: CH (ved advokaterne L. Levi, C. Bernard-Glanz og A. Tymen)

Sagsøgt: Europa-Parlamentet (ved E. Taneva og M. Dean, som befuldmægtigede)

Sagens genstand

Påstand om annullation af de af Europa-Parlamentet trufne afgørelser til opfyldelse af Personalerettens dom af 12. december 2013, F-129/12, CH mod Parlamentet, om afslag på at indlede en administrativ undersøgelse af sagsøgerens klage over chikane, om afslag på at udbetale et yderligere beløb i erstatning til sagsøgeren og om afslag på at tildele sagsøgeren alle de fordele og goder, der er forbundet med hendes kontrakt som akkrediteret parlamentarisk assistent, hvis opsigelse blev annulleret af Personaleretten i førnævnte dom, og påstand om erstatning for det økonomiske og ikke-økonomiske tab, der angiveligt er lidt.

Konklusion

1) Europa-Parlamentets afgørelse af 2. april 2014, som stadfæstet ved afgørelse af 4. august 2014 om afslag på klagen, annulleres, for så vidt som Europa-Parlamentet i strid med artikel 266 TEUF afslog at udbetale CH et supplerende beløb på 5 686 EUR til opfyldelse af dom af 12. december 2013, CH mod Parlamentet (F-129/12, EU:F:2013:203).

2) Europa-Parlamentets afgørelse af 3. marts 2014, som stadfæstet ved afgørelse af 4. august 2014 om afslag på klagen, annulleres, for så vidt som Europa-Parlamentet ikke, efter annullation ved dom af 12. december 2013, CH mod Parlamentet (F-129/12, EU:F:2013:203), af Europa-Parlamentets afgørelse af 15. marts 2012 om afslag på CH’s ansøgning om bistand af 22. december 2011, besluttede at indlede en administrativ undersøgelse vedrørende den påståede psykiske chikane og således tilsidesatte artikel 266 TEUF.

3) I øvrigt forkastes annullationspåstandene.

4) Europa-Parlamentet pålægges at betale CH et beløb på 5 686 EUR, med tillæg af morarenter fra den 1. juli 2014, dvs. den dato, hvor CH’s ansættelse ophørte, beregnet på grundlag af den af Den Europæiske Centralbank fastsatte rentesats for de vigtigste refinansieringsoperationer, forhøjet med 2 procentpoint.

5) I øvrigt forkastes erstatningspåstandene.

6) Europa-Parlamentet bærer sine egne omkostninger og betaler de af CH afholdte omkostninger.

(1) EUT C 34 af 2.2.2015, s. 52.